**Bilješka s 1. Sjednice Vijeća roditelja OŠ Tone Peruška održane 22. 09. 2014. u 18:00 h**

**Dnevni red:**

**1.) Odabir zapisničara** (popis prisutnih članova, verifikacija zapisnika s prošle sjednice VR i prihvaćanje Dnevnog reda)

**2.) Kurikulum**

**3.) Program rada VR**

**4.) Razno**

**Ad 1.) Odabir zapisničara** (popis prisutnih članova, verifikacija zapisnika s prošle sjednice VR i prihvaćanje Dnevnog reda)

a) Sjednici je nazočilo 9 roditelja, 7 roditelja je nenazočno (5 roditelja je opravdalo svoj izostanak).

b) Zapisnik s prošle sjednice VR jednoglasno je prihvaćen.

c) Za zapisničara je odabrana Sanja Štern-Vukotić, predstavnica roditelja 1.b razreda.

 d) Dnevni red jednoglasno je prihvaćen.

**Ad 2.) Kurikulum**

a) Jedan roditelj je iznio primjedbu na Kurikulum, odnosno na dio koji se odnosi na školske izlete i izvanučioničku/terensku nastavu. Primijetio je da pojedini izleti/ekskurzije/terenska nastava nemaju precizirane obrazovne ishode/ciljeve te iznio prigovor na šk. ekskurziju u Gardaland. Ravnatelj, gdin. Cinkopan je rekao da učenici neće ići na izlet u Gardaland jer MZOS za OŠ preporuča izlete unutar R. Hrvatske, tj. zabranjuje izlete u inozemstvo. Tkđ. je istaknuo da u Pravilniku o izvođenju izleta, ekskurzija i dr. odgojno-obrazovnih aktivnosti izvan škole piše: „Putovanja čija je jedina svrha zabava i rekreacija učenika i koja nisu u funkciji realizacije nacionalnoga kurikuluma i nastavnoga plana i programa, ne smatraju se izvanučioničkom nastavom te ih školska ustanova ne može provoditi.“ (čl. 1. st. 2)

 b) Isto tako primijećen je nesrazmjer u troškovniku pojedinih izleta s obzirom na njihovu udaljenost (neke udaljenije destinacije bile su jeftinije od onih mnogo bližih školi). U raspravi je istaknuto da ukoliko učenici idu na neku bližu lokaciju plaća se najam autobusa, te cijena radionica koji poskupljuju cijenu terenske nastave/izvanučioničke nastave (konkretno- terenska nastava na Kamenjaku).

 c) Ravnatelj je rekao da će propusti u izradi Kurikula biti ispravljeni te će se roditeljima dostaviti izmijenjen Kurikulum. Ravnatelj će na Vijeću učitelja skrenuti pozornost na određene propuste.

 d) Ravnatelj, gdin. Cinkopan je predložio da od sljedeće šk. god. (2015./2016.) školska ekskurzija bude na početku 8. razreda umjesto na kraju jer se to u praksi pokazalo puno bolje zbog pedagoško-obrazovnih razloga (npr. ukoliko je ekskurzija pri kraju školske godine, kada se ocjene zaključuju, to se nepovoljno može odraziti na uspjeh učenika koji nemaju toliko vremena za učenje, te se na izletu previše „opuste“).

Nakon kraće rasprave zaključeno je kako je sigurnost i dobrobit djece na prvom mjestu, a tome se može uvelike doprinijeti ukoliko se ekskurzije organiziraju na početku školske godine. Stoga Vijeće roditelja jednoglasno podržava ovaj prijedlog i apelira da se svakako od iduće školske godine počne primjenjivati.

**Ad 3.) Program rada Vijeća roditelja**

Gdin. Zović je roditeljima predložio da se po dosadašnjoj praksi nastavi s dvije sjednice VR u jednom polugodištu. Predloženo je da sljedeće sjednice VR budu drugi ponedjeljak u studenom, veljači i svibnju:

 -2. Sjednica VR- 10. 11. 2014. u 18:00 h

 -3. Sjednica VR- 09. 02. 2015. u 18:00 h

 -4. Sjednica VR- 11. 05. 2015. u 18:00 h

Prijedlog je jednoglasno prihvaćen.

**Ad 4.) Razno**

a) Gdin Zović je predložio da se rasprava o anketi pod nazivom: Razredna anketa suglasnosti roditelja s temom: Katolički vjeronauk – prijedlog za uvođenje novog modela, ostavi za sljedeću sjednicu VR. Neki predstavnici roditelja rekli su da je Zahtjev/Anketa/Suglasnost nejasna i da bi trebalo dodatno pojasniti što se zapravo njome htjelo. Prijedlog je prihvaćen te će se na idućoj sjednici detaljno pojasniti sve nejasnoće.

 b) Predloženo je u svezi donacije za nabavu razglasa da se točno precizira što se treba nabaviti i u koju svrhu. Članovi VR su se složili da bi nabava razglasa unaprijedila kvalitetu školskih priredbi te bi se tako trud učitelja i učenika škole bolje prezentirao na priredbama, a mogao bi poslužiti i prilikom organiziranja učeničkih čajanki. Ravnatelj je predložio da će napisati Obavijest za roditelje gdje će sve pobliže objasniti. Predložen je iznos od 20 kn po učeniku (može i više). Donirat će oni učenici koji su to u mogućnosti. Jedan roditelj je predložio da bi škola mogla sakupljati reciklažni otpad te i na taj način doći do novca koji bi se mogao iskoristiti za potrebe škole. Ravnatelj je istaknuo da je u pregovorima za sakupljanje organskog otpada. Jedan roditelj je spomenuo da postoji Fond za učenike i roditelje koji tkđ. omogućuje sakupljanje novaca za potrebe škole te će detaljnije informacije o tome proslijediti ravnatelju.

 c) Ravnatelj je spomenuo projekt „Zdravo dijete“ dio kojeg je i projekt "zdravi dan u školi" u kojem bi svaki učenik naše škole jedanput u dva tjedna dobio čašu svježe iscijeđenog soka. Gdin. Cinkopan pronašao je donatora uređaja za cijeđenje sokova i u pregovorima je za donacije voća od kojeg bi se radili sokovi.

 d) Ravnatelj je upoznao članove VR da će se u našoj školi održavat besplatan tečaj fotografije za učenike koje će držati gdin Orel.

 e) Jedan roditelj se osvrnuo na odluku s jedne od prethodnih sjednica VR koja se odnosi na korištenje Facebook-a (da se zabrani). Obzirom da u nastavi Informatike učenici koriste Edmodo-društvenu mrežu namijenjenu učenicima i učiteljima (zatvorena grupa unutar jednog razreda gdje učenici izmjenjuju informacije koje se tiču njihovog razreda) ne bi bile dobre izričite zabrane društvenih mreža jer u ovom slučaju ona se koristi u nastavnom planu i programu Informatike.

 f) Iznijeta je problematika učenika putnika gdje se vozni red ne podudara sa krajem nastave te se upitalo ravnatelja postoji li mogućnost da se s Pula prometom dogovori drugačiji vozni red. Ravnatelj je odgovorio da je to veoma teško, ali da ne bi trebalo biti problema s time jer svi učitelji imaju razumijevanja za učenike putnike i tu djecu puštaju ranije sa sata kako bi na vrijeme stigli na autobus.

 g) Predloženo je kako bi u školskom dvorištu trebalo postaviti više koševa (kanti) za smeće jer je jedan postojeći nedostatan. Ravnatelj je rekao da će škola nabaviti još kanti za smeće i postaviti ih u školsko dvorište.

 h) Primijećeno je da 7.a razred četvrtkom ima 8 sati, a petkom 4, što je nesrazmjerno opterećenje učenika tog razreda. Ravnatelj je rekao da će to pitanje razmotriti. Tkđ. je iznesena želja roditelja 1.b razreda da Jelovnik školske marende/ručka/užine bude dostupan na web stranici škole i na oglasnoj ploči/panou koji je vidljiv roditeljima i učenicima.

 i) Dana je primjedba zbog premalo sati dodatne nastave iz Engleskog jezika obzirom na značaj tog jezika u sadašnjem i budućem obrazovanju učenika.

 j) Predloženo je da Zapisnik sa sjednica VR bude na oglasnoj ploči u zbornici.

Sjednica je završila u 20:15 h.

Predsjednik Vijeća roditelja

Zović Kristijan